'Sy was 'n borrelende kind' | George Herald
Wednesday 20:14 - overcast clouds
'Sy was 'n borrelende kind'
Thursday, 08 June 2017, 07:30
Die avontuurlustige Caroline het na haar studies op 'n passasiersboot gewerk en verskeie lande, waaronder Frankryk, Amerika en Mexiko, besoek.
GEORGE NUUS - Caroline van der Merwe (21) van George se ouers, familie en vriende neem môreoggend (Vrydag 9 Junie) om 10:30 van haar afskeid tydens 'n roudiens by die George NG Moederkerk. 'n Stoet met verkeersbegeleiding sal ná die diens om 12:30 na die ongelukstoneel in Knysnaweg beweeg vir 'n kranslegging.
Van der Merwe het haar lewe Vrydagaand 2 Junie in 'n grusame motorongeluk verloor toe twee motors wat vermoedelik resies gejaag het, in haar vasgery het. Sy was van Mujo's naby die Glenwood-gholfbaan waar sy gewerk het, in haar Peugeot saam met vriende, Jean-Pierre Stopforth, Levin Muller en Megan Borrett onderweg huis toe.
Sy het in Knysnaweg ingedraai in die rigting na die dorp toe twee voertuie, 'n Chevrolet Sonic en Volkswagen Caddy wat in die teenoorgestelde rigting gery het, haar motor van voor af getref het.
Caroline het op die toneel gesterf. Reddingswerkers van Metro-nooddienste moes van meganiese kake gebruik maak om haar liggaam uit die verfrommelde wrak te bevry nadat hulle ook die beseerde Stopforth en Muller moes bevry. Borrett is lig beseer. Hulle is na Mediclinic George geneem.
Stopforth is met 'n ernstige rugbesering gedurende die naweek na die Chris Barnard-hospitaal in Kaapstad oorgeplaas. Muller het vroeër die week 'n operasie aan sy buik ondergaan en sterk aan in die waakeenheid WAAR.
Die bestuurder van die Sonic en sy passasier, sowel as die bestuurder van die Caddy, is lig beseer.
"My kind het nie verniet gesterf nie. Niemand, geen ouer moet ooit die smart en rou wat ons ervaar, deurmaak nie, daarom gaan ek seker maak daar word nooit weer op daardie pad, en die res van die dorp, resies gejaag nie. Sy was ons engelkind, vrolik en borrelend. My Caroline het meer geleef in haar jong lewe as wat die meeste mense in 'n leeftyd doen," het 'n gebroke Susan van Merwe vandeesweek aan die George Herald gesê.
Petisie vir padveiligheid
Sy het gesê die twee bestuurders wat vermoedelik gejaag het, moet verantwoordelik gehou word vir haar kind se dood. Van der Merwe het ook die publiek gevra om 'n aanlynpetisie, 'Prevent another senseless death - make Knysna Road safer', te teken. Die lys name op die petisie het Woensdagoggend op meer as 5 800 gestaan.
Hierin word die George-munisipaliteit en die Wes-Kaapse Departement van Vervoer gevra om permanente spoedkameras in Knysnaweg aan te bring en dat 'n oplossing vir die onwettige laatnagresies op dié stuk pad gevind word.
Planne vir Knysnaweg
George-burgemeester, Melvin Naik, en die raad het hul medelye aan die Van der Merwe-gesin betuig en die ander betrokkenes 'n spoedige herstel toegewens.
"Die George-munisipaliteit werk hand-aan-hand met die provinsiale departement van vervoer om die veiligheid van Knysnaweg, wat onder die gesag van albei entiteite val, op te skerp," het Naik gesê.
Hy het motoriste versoek om versigtig te wees en binne die voorgeskrewe spoedgrens te hou.
Trevor Botha, die munisipale bestuurder, het bevestig dat die installering van permanente spoedkameras reeds op hierdie pad begin het en dat die George-verkeersafdeling hul sigbare patrollies sal verskerp en meer gereelde padblokkades gaan hou.
"Ernstige oorweging word gegee aan die installering van 'n verkeerslig by die kruising van Sweetpeaweg, wat sal help met spoedbeheer. Spoedbeheer sal ook toegepas word in Beachweg en die onderkant van Yorkstraat.
Polisie ondersoek bewerings van resies
Kapt. Malcolm Pojie, die Suid-Kaapse polisiewoordvoerder, het bevestig dat hulle die moontlikheid ondersoek dat die Sonic en die Caddy in 'n onwettige straatren betrokke was.
"Die ondersoek is ver gevorderd. Die meeste van die verklarings van die ooggetuies en slagoffers is bekom. Sodra die ondersoek voltooi is, sal die dossier aan die senior staatsaanklaer voorgelê word vir 'n beslissing."